Mihaela Bilic se numără printre cele mai renumite nutriționiste de la noi din țară, iar sfaturile sale sunt adesea urmate sau discutate de fanii din mediul online sau din fața micului ecran.
De curând, medicul a dezvăluit care sunt cele mai sănătoase mezeluri de pe piață. Mihaela Bilic a precizat că prospețimea acestora în momentul cumpărării este foarte importantă.
Având în vedere că românii adoră să consume mezeluri și cantitatea trebuie să fie una moderată.
"Mezelurile sunt un fel de super-carne, adică pe unele tichete producătorii și scriu asta. Un produs, de exemplu, de 100 de grame, a fost obținut din 150 sau 120 de grame de carne. Astea sunt, aș spune, mezelurile premium, mezelurile crud-uscate, deci asupra cărora nu s-a intervenit din exterior cu niciun fel de substanță, ci efectiv carnea respectivă a fost amestecată cu grăsime sau bucata de carne care conținea deja grăsimea de la animal a fost pusă la afumat, la fezandat. Mezelurile sunt intense în gust", a spus Mihaela Bilic, notează stirileprotv.ro.
Potrivit acesteia, mezelurile prin afumare și prin deshidratare pierd apa, ceea ce concentrează proteinele și grăsimea.
"Atunci când le consumăm trebuie să le tăiem extrem de subțire. Porția corectă de mezeluri, pentru că de aici vine toată problema, trebuie să fie mult mai mică decât de carne.
Deci dacă la carne avem porție corectă de 125-150 de grame, la mezeluri, cum ar fi salamul de Sibiu, porția corectă este ca și la brânzeturi – 30-50 de grame. Dacă nu știm să fim sau dacă n-avem un cuțit bun să le tăiem subțire, le putem lua gata feliate. În 100 de grame de salam sunt mai mult de 30 de felii. Deci, o felie de pâine cu patru-cinci feliuțe de salam este un deliciu. Cantitatea face diferența", a mai spus Mihaela Bilic.